《忆寄方子清时子清久留吴中》
元代·吴莱

一别嗟何处，相思抚旧蹊。月明施濑北，云起蠡岩西。

跋涉舟车动，过从笈箧携。邻光因借烛，道味肯吹齑。

好学萤分照，论交雁择栖。丘园心薜荔，海国气鲸鲵。

卷帙签翻蠹，讴吟砚发黳。经筌参《老》《易》，乐府录铙鼙。

治法推周稼，淳风仰汉绨。谈玄知野马，考字守家鸡。

土域标鞮象，天图辨煇鑴。遗文多废坠，妙契极端倪。

独树盘桓久，平芜眺望低。霜林红玳瑁，雾雨碧玻瓈。

屏迹依狐兔，销愁对鹭鹥。尘书投梵夹，美饷挈童觿。

檞叶时遮峒，藤梢或罥溪。龙居瞡雪瀑，虎路蹑霞梯。

出入恒联袂，追随几杖藜。竹山香岭峤，花岛绣湖堤。

尚义开黉始，延儒振席齐。生徒脩枣脯，祭品授菹臡。

锦石看还数，苍松倚却题。吾伊朝屡集，浑灏夜同稽。

自谓菖为歜，人疑谷似稊。中悁真抑郁，外物总筌蹄。

岁序空流迈，涛波益惨悽。故袍寒擘茧，雄剑滑膏鹈。

绿映牵帆水，红黏曳屧泥。娃宫钗钿拾，甫里笔床赍。

鹤市歌喉引，鲈乡鲙手𢱧。吴趋誇粉黛，越产购珠犀。

富业连橙圃，菑霖溃稻畦。占归仍浩眇，结客重酸嘶。

彼此身如寄，参商梦欲迷。蓬飞甘扫轨，桂落得通闺。

侠眼收丹电，仙襟化素霓。贫期金埒骋，贱许玉阶跻。

病矣长忧痼，閒哉敢恨睽。㨵除须尔镊，磨刮更予篦。

本欲睎王贡，兹犹慕阮嵇。猖狂疏奏椟，软弱谢耕犁。

习静求神悟，超群畏俗挤。清琴桑有鲤，钜弩蹠非鼷。

教驾传衔辔，观隅识橑枅。锄芝黧受谪，抱璞刖闻啼。

性命缘穷鬼，功名属嬖奚。悠悠鸾与凤，泯泯鹿将麑。

白谷今安驷，青霄古执圭。毋宁枉隐逸，辛苦等黔黎。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》